4.1.6 รายละเอียดโครงการในอนาคต

  จากที่บริษัทได้ปรับเปลี่ยนแผนการพัฒนาโครงการในช่วงกลางปี 2551
  อันเนื่องมาจากความผันผวนของราคาน้ำมันและวิกฤติเศรษฐกิจในสหรัฐอเมริกาที่ลุกลามขยายเป็นวงกว้างไปทั่วโลก
  รวมถึงปัญหาการเมืองภายในประเทศที่ส่งผลให้ผู้บริโภคขาดความเชื่อมั่นและชะลอการตัดสินใจซื้อ
  ซึ่งบริษัทได้ใช้ช่วงเวลาดังกล่าวในการปรับปรุงประสิทธิภาพการดำเนินงาน การบริหารจัดการ
  การปรับโครงสร้างองค์กร รวมถึงการสำรองเงินทุน
  เพื่อสร้างความแข็งแกร่งให้กับองค์กรในการเผชิญสภาวะวิกฤติและการขยายโครงการในปี 2552
  ซึ่งจากการติดตามและประเมินสถานการณ์โดยรวมทั้งภายในและภายนอกประเทศ
  บริษัทเล็งเห็นว่าเป็นโอกาสที่ดีสำหรับบริษัทในการขยายการพัฒนาโครงการ
  โดยเฉพาะในช่วงครึ่งปีหลังของปี 2552
  ซึ่งสถานการณ์โดยรวมน่าจะมีความชัดเจนขึ้นทั้งปัจจัยภายในและภายนอก
  อีกทั้งสถานการณ์การแข่งขันได้ลดความรุนแรงลง
  และ0ความต้องการซื้อที่อยู่อาศัยของผู้บริโภคที่สะสมมาตั้งแต่กลางปีที่ผ่านมา
  โดยเฉพาะกลุ่มที่มีรายได้ปานกลางซึ่งเป็นกลุ่มเป้าหมายที่บริษัทให้ความสำคัญมาโดยตลอด ในปี
  2552นี้บริษัทจึงมีแผนพัฒนาโครงการอาคารชุดพักอาศัยประมาณ 6-8 โครงการ
  โดยมีมูลค่ารวมประมาณ 10,000-12,000 ล้านบาท ซึ่งจะก่อสร้างแล้วเสร็จและรับรู้รายได้ในปี
  2552-2553 โดยกำหนดกลยุทธ์ที่สำคัญในการพัฒนาโครงการในปีนี้ ได้แก่

1)  พัฒนาโครงการต่อเนื่องในทำเลใกล้เคียงกับโครงการที่ประสบความสำเร็จอย่างสูงและมีอุปสงค์อยู่อย่างต่อเนื่อง
    พิจารณาได้จากจำนวนผู้เข้าชมโครงการ หรือความต้องการซื้อที่มีอยู่อย่างสม่ำเสมอ
    จากการติดตามและเก็บข้อมูลของฝ่ายขายและฝ่ายธุรกิจนายหน้า

2)  ขยายทำเลในการพัฒนาโครงการไปยังทำเลที่มีความหนาแน่นสูง
    พร้อมด้วยสิ่งอำนวยความสะดวก ไม่มีคู่แข่งขันหรือมีคู่แข่งน้อย (First Mover)
    โดยใช้กลยุทธ์เรื่องราคาควบคู่ไปกับการพัฒนาผลิตภัณฑ์ (Product Differentiation)
    เพื่อให้ตอบสนองต่อการอยู่อาศัยภายในเมืองมากที่สุด ดังเช่นโครงการลุมพินี วิลล์ บางแค
    ซึ่งบริษัทประสบความสำเร็จอย่างสูงจากการเปิดตัวเมื่อปลายปี 2551 ที่ผ่านมา

3)  ปรับเปลี่ยนแนวทางในการพัฒนาโครงการจากโครงการขนาดใหญ่ที่พัฒนาแล้วเสร็จในครั้งเดียว
    เพื่อให้เกิดความได้เปรียบจากขนาด (Economy of Scale)
    เป็นการพัฒนาโครงการในหลายระยะเพื่อให้เหมาะสมกับความต้องการในแต่ละช่วงเวลาเหมือนกับโครงการในอดีตที่บริษัทพัฒนาในช่วงเศรษฐกิจขาลง
    อันจะนำมาซึ่งการลดความเสี่ยงของบริษัทในด้านสินค้าคงเหลือ

4)  เพิ่มประสิทธิภาพในการบริหารต้นทุน (Cost Leadership) อย่างเข้มข้น
    โดยเฉพาะต้นทุนทางอ้อม
    เพื่อให้สามารถกำหนดราคาขายได้สอดคล้องกับความต้องการของผู้บริโภค
    และยังคงรักษาระดับผลตอบแทนให้อยู่ในอัตราที่เหมาะสม

5)  ปรับปรุงและพัฒนากระบวนการในการพัฒนาโครงการ รวมถึงนวัตกรรมด้านกระบวนการ
    (Process Innovation) ควบคู่ไปกับการพัฒนาผลิตภัณฑ์
    เพื่อรองรับความเสี่ยงในการประกอบธุรกิจ

6)  รักษาประสิทธิภาพของการบริหารชุมชน
    อันมีเป้าหมายในการยกระดับคุณภาพชีวิตของผู้อยู่อาศัยภายใต้กลยุทธ์ “ชุมชนน่าอยู่”
    ซึ่งเป็นเป้าหมายและทิศทางในอนาคต โดยตราสัญลักษณ์ “ชุมชนน่าอยู่”
    เปรียบเสมือนดัชนีชี้วัดหรือเครื่องหมายรับรองคุณภาพของโครงการที่พักอาศัยที่ทำให้โครงการที่บริษัทพัฒนาแตกต่างจากโครงการของคู่แข่ง
    (Service Differentiation)

7)  การให้ความสำคัญกับความรับผิดชอบต่อสิ่งแวดล้อมและสังคม (CESR)
    ตลอดทั้งกระบวนการในทุกส่วนที่เกี่ยวข้องตามแนวทางการดำเนินงานด้านความรับผิดชอบต่อสิ่งแวดล้อมและสังคมที่บริษัทกำหนดไว้เพื่อการเติบโตอย่างยั่งยืน

8)  การพัฒนาและสื่อสารแบรนด์ออกสู่วงกว้าง (Brand Communication)
    เพื่อให้เกิดการรับรู้และจดจำอันจะนำมาซึ่งความแตกต่างและการยอมรับต่อโครงการที่บริษัทพัฒนาขึ้น
    โดยเฉพาะเรื่องคุณภาพชีวิตภายใต้กลยุทธ์ “ชุมชนน่าอยู่”

  โครงการหรือทำเลที่อยู่ระหว่างการพิจารณาความเหมาะสมของแปลงที่ดินที่บริษัทกำหนดการ
  เปิดตัวในช่วงครึ่งปีแรกประมาณ 3-4 โครงการ (ซึ่งเปิดตัวแล้ว 1 โครงการ คือ
  โครงการลุมพินี เพลส ราม อินทรา-หลักสี่) ได้แก่

-   โครงการลุมพินี วิลล์ ประชาชื่น-พงษ์เพชร 2

-   โครงการลุมพินี คอนโดทาวน์ รามอินทรา

  - โครงการลุมพินี คอนโดทาวน์ บางแค

สำหรับครึ่งปีหลังของปี 2552 บริษัทมีแผนจะเปิดตัวอีก 3-4 โครงการ ทั้งโครงการต่อเนื่องและ
โครงการที่บุกเบิกในทำเลใหม่ เพื่อรองรับการขยายตัวของที่อยู่อาศัย
โดยพิจารณาความเหมาะสมของการ เปิดตัวโครงการในแต่ละช่วงเวลา รวมถึงสถานการณ์ต่างๆ
ที่อาจส่งผลกระทบก่อนการตัดสินใจซื้อที่ดิน